ΠΑΡΑΤΗΡΗΣΕΙΣ  ΚΑΙ  ΠΡΟΤΑΣΕΙΣ
για το Επιχειρησιακό Πρόγραμμα «Διοικητική Μεταρρύθμιση  2007 – 2013»

του Υπουργείου Εσωτερικών Δημόσιας Διοίκησης και Αποκέντρωσης

ΕΙΣΑΓΩΓΗ 

Στην αρχή, υπενθυμίζοντας τις απόψεις και τις προτάσεις που διατύπωσε η ΚΕΔΚΕ επί του σχεδίου του Επιχειρησιακού Προγράμματος «Βελτίωση της Διοικητικής Ικανότητας της Δημόσιας Διοίκησης», που μετονομάστηκε πρόσφατα σε Επιχειρησιακό Πρόγραμμα «Διοικητική Μεταρρύθμιση», υπογραμμίζουμε τα ακόλουθα. 
Τα κείμενα της Ευρωπαϊκής Επιτροπής και της Επιτροπής Περιφερειών τονίζουν την αναγκαιότητα συμμετοχής και τον ρόλο της Περιφερειακής Διοίκησης και της Τοπικής Αυτοδιοίκησης στην επόμενη προγραμματική περίοδο 2007-2013 και συγκεκριμένα: 

· Η «3η Έκθεση για την Οικονομική και Κοινωνική Συνοχή» της Ε.Ε. εκτιμά ότι «για την επιτυχία των αστικών δράσεων είναι κρίσιμη η εμπλοκή των αρχών της πόλης τόσο στο σχεδιασμό των προγραμμάτων, όσο και στη διαχείρισή τους και γι’ αυτό είναι αναγκαία η εκχώρηση αρμοδιοτήτων σ’ αυτές τις αρχές (των πόλεων)». 

· Το κείμενο της Ε.Ε. «Κοινοτικές στρατηγικές κατευθύνσεις για την υποστήριξη της πολιτικής συνοχής στην ανάπτυξη και την απασχόληση 2007-2013» και το κείμενο εργασίας της Ε.Ε. «Η πολιτική συνοχής και οι πόλεις: η αστική συμβολή στην οικονομική μεγέθυνση και την απασχόληση στις περιφέρειες» (23.11.2005), τονίζουν το ρόλο που μπορούν να αναλάβουν οι πόλεις, όχι μόνο στην αστική ανάπτυξη, αλλά και στην ανάπτυξη της αγροτικής ενδοχώρας και προσανατολίζουν τις εθνικές αρχές στην ενδυνάμωση της διοικητικής ικανότητας της Περιφερειακής Διοίκησης και της Τοπικής Αυτοδιοίκησης. 

· Το κείμενο της Ε.Ε.«European Social Fund (ESF) policy coordination employment local development» (Σεπτέμβριος 2005) αναφέρεται στο ρόλο των περιφερειακών και τοπικών αρχών στη Διακυβέρνηση και υπογραμμίζει τη δυνατότητα αξιοποίησης του Ευρωπαϊκού Κοινωνικού Ταμείου για την ενδυνάμωση όχι μόνο των εθνικών αλλά και των περιφερειακών και τοπικών διοικήσεων.
· Η Γνωμοδότηση της Επιτροπής Περιφερειών (24.02.2006) για το ανωτέρω κείμενο εργασίας που αφορά τις πόλεις, διατυπώνει τη σύμφωνη γνώμη της Επιτροπής για το σημαντικό ρόλο τους, επισημαίνοντας ότι «οι πόλεις θα μπορούν να ανταποκριθούν σ’ αυτόν, μόνον εάν διαθέτουν ικανοποιητικούς οικονομικούς πόρους». 

Έχοντας υπόψη και τα ανωτέρω κείμενα, εκτιμούμε ότι για να ανταποκριθεί η Ελληνική Τοπική Αυτοδιοίκηση στις απαιτήσεις της νέας προγραμματικής περιόδου, θα χρειαστεί σοβαρές μεταρρυθμίσεις στο νομοθετικό πλαίσιο, τη δομή, τις λειτουργίες, το ανθρώπινο δυναμικό, την τεχνολογική υποδομή και τους οικονομικούς πόρους της, καθώς και στις σχέσεις της με τα άλλα επίπεδα της Δημόσιας Διοίκησης και με τους πολίτες. 

Για το λόγο αυτό, θεωρούμε ότι θα πρέπει να εξασφαλιστούν, με ευρύτατη πολιτική και κοινωνική συναίνεση, οι αναγκαίες μεταρρυθμίσεις που θα αλλάξουν πρωτίστως τη σημερινή δομή του κράτους και θα διασφαλίσουν την οικονομική αυτοτέλεια των Ο.Τ.Α. 

Οι δομικές αλλαγές και η βελτίωση των οικονομικών των Ο.Τ.Α., βέβαια, δεν αρκούν. Απαιτείται η αναβάθμιση του ανθρώπινου δυναμικού, η ανάπτυξη και η οργάνωση των λειτουργιών και ιδιαίτερα των επιτελικών, η ολοκλήρωση της εισαγωγής των Τεχνολογιών Πληροφορικής και Επικοινωνιών (Τ.Π.Ε.) στους Ο.Τ.Α. και η βελτίωση των σχέσεών τους με το υπόλοιπο διοικητικό σύστημα, καθώς και με την κοινωνία των πολιτών. Οι αλλαγές και οι βελτιώσεις αυτές ουσιαστικά θα αναβαθμίσουν την πολιτική διεύθυνση και τη διοικητική ικανότητα της Τοπικής Αυτοδιοίκησης, τόσο για την προώθηση της τοπικής και περιφερειακής ανάπτυξης όσο και για την παροχή υπηρεσιών στους πολίτες. 

Τις κατευθύνσεις αυτές μπορεί να ενισχύσει ουσιαστικά το Εθνικό Στρατηγικό Πλαίσιο Αναφοράς ( Ε.Σ.Π.Α.) 2007-2013 και ειδικότερα το Επιχειρησιακό Πρόγραμμα «Διοικητική Μεταρρύθμιση» του Υπουργείου Εσωτερικών, Δημόσιας Διοίκησης και Αποκέντρωσης (ΥΠΕΣΔΔΑ) και το Επιχειρησιακό Πρόγραμμα «Ψηφιακή Σύγκλιση» του Υπουργείου Οικονομίας και Οικονομικών (ΥΠΟΙΟ). 
Οι αναγκαίες βασικές προϋποθέσεις είναι: 
· Να διασφαλιστεί ο αποτελεσματικός συντονισμός του Ε.Π. «Διοικητική Μεταρρύθμιση» του Υπουργείου Εσωτερικών και του Ε.Π. «Ψηφιακή Σύγκλιση» του ΥΠΟΙΟ, μέσω της κοινής Επιτροπής των δυο Υπουργείων που προβλέπεται στο άρθρο 10 παράγρ. 7 του Σχεδίου Νόμου του ΥΠΟΙΟ «για τη διαχείριση, έλεγχο και εφαρμογή του Ε.Σ.Π.Α.», στην οποία προτείναμε ήδη τη συμμετοχή εκπροσώπων της ΚΕΔΚΕ, ώστε να εξασφαλιστεί η συντονισμένη εφαρμογή των Ε.Π. στην πρωτοβάθμια Τοπική Αυτοδιοίκηση (Τ.Α.). 
· Να προβλεφθεί η συμμετοχή εκπροσώπων της ΚΕΔΚΕ στα Διοικητικά Συμβούλια της «Ψηφιακές Ενισχύσεις Α.Ε.» του ΥΠΟΙΟ και της «Διοικητική Αναδιοργάνωση Α.Ε.» του Υπουργείου Εσωτερικών, οι οποίες σύμφωνα με το άρθρο 32 του ανωτέρω Σχεδίου Νόμου θα αναλάβουν την υλοποίηση πράξεων των δυο Ε.Π., που αφορούν συνολικά τη Δημόσια Διοίκηση και επομένως και την πρωτοβάθμια Τοπική Αυτοδιοίκηση. 
· Εφόσον δεν έγινε δεκτή η πρόταση της ΚΕΔΚΕ να προβλεφθεί στο Ε.Π. «Διοικητική Μεταρρύθμιση» του Υπουργείου Εσωτερικών ξεχωριστό Υποπρόγραμμα με όλες τις δράσεις της πρωτοβάθμιας Τ.Α., 
 πρέπει τουλάχιστον να δεσμευτεί συγκεκριμένο ποσοστό της χρηματοδότησης του Ε.Π. για τις πράξεις / δράσεις  που θα αφορούν την πρωτοβάθμια Τ.Α. Ανάλογη πρόβλεψη είναι αναγκαία και στο Ε.Π. «Ψηφιακή Σύγκλιση» του ΥΠΟΙΟ. Εάν δεν δεσμευτούν συγκεκριμένα ποσοστά στα δυο αυτά Ε.Π., η Τ.Α. θα πρέπει να ανταγωνίζεται τα Υπουργεία και τους άλλους κεντρικούς και περιφερειακούς Δημόσιους φορείς για να εξασφαλίσει τη συμμετοχή της. 
· Όλες οι πράξεις / δράσεις για την πρωτοβάθμια Τοπική Αυτοδιοίκηση που θα περιληφθούν στα δυο Ε.Π., θα πρέπει να διασφαλίζουν τη μεταξύ τους συνέργεια και αθροιζόμενες / συντιθέμενες να συγκροτούν ένα ολοκληρωμένο Πρόγραμμα Εκσυγχρονισμού της Τοπικής Αυτοδιοίκησης, το οποίο θα πρέπει να εκπονηθεί ως εξειδίκευση των δυο Ε.Π. (άρθρο 3 παράγρ. 2 η’ του ανωτέρω Σχεδίου Νόμου) και να υπογραφεί Προγραμματική Σύμβαση του Υπουργείου Εσωτερικών και του ΥΠΟΙΟ με την ΚΕΔΚΕ για την παρακολούθηση της εφαρμογής του. 
ΓΕΝΙΚΕΣ ΚΑΙ ΕΙΔΙΚΕΣ ΠΑΡΑΤΗΡΗΣΕΙΣ 

Συμφωνούμε σε γενικές γραμμές με την «ΕΝΟΤΗΤΑ 1. – ΑΝΑΛΥΣΗ ΤΗΣ ΚΑΤΑΣΤΑΣΗΣ ΚΑΤΑ ΤΗΝ ΕΝΑΡΞΗ ΤΗΣ ΠΕΡΙΟΔΟΥ ΠΡΟΓΡΑΜΜΑΤΙΣΜΟΥ», η οποία περιλαμβάνει μια εξαιρετικά ενδιαφέρουσα διάγνωση και αξιολόγηση της υφιστάμενης κατάστασης της Ελληνικής Δημόσιας Διοίκησης και τις γενικές κατευθύνσεις που προτείνουν ευρωπαϊκά όργανα και διεθνείς οργανισμοί. Από το κείμενο αυτό παραθέτουμε ορισμένα χαρακτηριστικά αποσπάσματα, που αφορούν ή επηρεάζουν και την Τοπική Αυτοδιοίκηση: 

· Οι βασικοί συντελεστές της διοικητικής ικανότητας είναι: το ανθρώπινο δυναμικό, το κανονιστικό πλαίσιο, οι δομές και τα συστήματα της Δημόσιας Διοίκησης. 

· Τα θεσμικά μέτρα που λαμβάνονται για το ανθρώπινο δυναμικό δεν αρκούν διότι «δεν εντάσσονται σε μια ολοκληρωμένη πολιτική ανάπτυξης του ανθρώπινου δυναμικού και δεν συνοδεύονται από αλλαγές στις πρακτικές διοίκησης του ανθρώπινου δυναμικού στο επίπεδο των υπηρεσιών». 

· Οι διαδικασίες αξιολόγησης των νομοθετικών ρυθμίσεων «απαιτούν αποτελεσματικούς μηχανισμούς εφαρμογής και την κωδικοποίηση των ισχυουσών ρυθμίσεων». 

· Υπάρχουν «τρία ζητήματα στρατηγικού χαρακτήρα σε ότι αφορά καθιερωμένες προσεγγίσεις και πρακτικές προώθησης των αλλαγών και του εκσυγχρονισμού της Δημόσιας Διοίκησης: 

· Το πρώτο ζήτημα αφορά την πρακτική της περιστασιακής και περιπτωσιακής προσέγγισης των αλλαγών – σε αντιδιαστολή με την ολιστική προσέγγιση στο επίπεδο του δημόσιου οργανισμού – των διαφόρων συντελεστών της διοικητικής ικανότητας που καθορίζουν τελικά την αποτελεσματικότητα, την αποδοτικότητα και την ποιότητα των υπηρεσιών της Δημόσιας Διοίκησης.

· Το δεύτερο ζήτημα αφορά το πρότυπο της θεσμικής προσέγγισης – σε αντιδιαστολή με εκείνο της επιχειρησιακής προσέγγισης. Το πρότυπο της θεσμικής προσέγγισης βασίζεται στην νομοθέτηση ρυθμίσεων γενικής ισχύος, η εφαρμογή των οποίων απαιτεί οργανωτικές αλλαγές. Τις ρυθμίσεις αυτές καλούνται να υιοθετήσουν οι φορείς της Δημόσιας Διοίκησης, χωρίς να υπάρχουν συγκροτημένοι και αποτελεσματικοί μηχανισμοί και διαδικασίες παρακολούθησης της εφαρμογής των ρυθμίσεων και χωρίς την αναγκαία τεχνική ή και πολιτική υποστήριξη που είναι απαραίτητη για την προώθηση της οργανωτικής αλλαγής και την υπερνίκηση εσωτερικών αντιδράσεων και αδράνειας. Με το ζήτημα αυτό συναρτάται και η έλλειψη τεχνογνωσίας και ικανότητας οργανωτικής αλλαγής στο εσωτερικό της Δημόσιας Διοίκησης.

· Το τρίτο ζήτημα αφορά την συγκεντρωτική οργάνωση του κράτους , σε ότι αφορά βασικές οριζόντιες λειτουργίες, όπως είναι η δημοσιονομική διαχείριση και άλλες οριζόντιες λειτουργίες. Η κατά τα ανωτέρω συγκεντρωτική οργάνωση του κράτους αποτελεί εγγενές χαρακτηριστικό της οργάνωσης της Δημόσιας Διοίκησης και συνιστά ιδιαίτερα σοβαρό εμπόδιο για την ανάπτυξη της διοικητικής ικανότητας και αντίστοιχα της υπευθυνότητας των δημόσιων οργανισμών, σε όλα τα επίπεδα της Δημόσιας Διοίκησης.....». 

· Η καλή διακυβέρνηση έχει ως κριτήρια (κατά το Ευρωπαϊκό Κοινωνικό Ταμείο): τη συμμετοχή, την εφαρμογή του νόμου, τη διαφάνεια, τη συναίνεση, την ανταπόκριση, την ισονομία και την ενσωμάτωση, την αποτελεσματικότητα και την αποδοτικότητα, τη λογοδοσία. Τα κριτήρια αυτά, «τα οποία υποδεικνύονται στο πλαίσιο του στόχου υποστήριξης της διοικητικής ικανότητας της Δημόσιας Διοίκησης στην περίοδο 2007-2013, εντάσσονται σε δύο ευρείς στρατηγικούς στόχους: 

· Τον στρατηγικό στόχο για μια αποτελεσματική και αποδοτική Δημόσια Διοίκηση. Στον στόχο αυτό εντάσσονται το κριτήριο της αποτελεσματικότητας και αποδοτικότητας και το κριτήριο της ανταπόκρισης. 
· Τον στρατηγικό στόχο για μια ανοιχτή, δίκαιη και συμμετοχική Δημόσια Διοίκηση. Στον στόχο αυτό εντάσσονται τα κριτήρια της συμμετοχής, της εφαρμογής του νόμου, της διαφάνειας, της συναίνεσης, της ισονομίας και ενσωμάτωσης και της λογοδοσίας». 

· Από την ανάλυση SWOT και ειδικότερα από τις αναφερόμενες αδυναμίες, υπογραμμίζουμε τις ακόλουθες: 
· «Ανεπαρκής σύνδεση της προσφερόμενης εκπαίδευσης και επιμόρφωσης με τις πραγματικές ανάγκες στο επίπεδο του δημόσιου οργανισμού και στο ατομικό επίπεδο του υπαλλήλου.

· Απουσία αξιολόγησης των αποτελεσμάτων και αξιοποίησης της παρεχόμενης εκπαίδευσης και επιμόρφωσης.

· Απουσία ολοκληρωμένης πολιτικής ανάπτυξης του ανθρώπινου δυναμικού και σύζευξής της με αντίστοιχα μέτρα και πρακτικές στο επιχειρη-σιακό επίπεδο των δημόσιων οργανισμών

· Ανεπαρκής άσκηση σύγχρονου management. 
· Καθιερωμένες πρακτικές περιστασιακής και περιπτωσιακής εισαγωγής ρυθμίσεων στη Δημόσια Διοίκηση, χωρίς ολιστική προσέγγιση και ολοκληρωμένο πρόγραμμα μεταρρύθμισης.

· Καθιερωμένες πρακτικές θεσμικής προσέγγισης των μεταρρυθμίσεων στη Δημόσια Διοίκηση, με την εισαγωγή ρυθμίσεων χωρίς την απαραίτητη υποστήριξη στο επιχειρησιακό επίπεδο». 

· «Οι δημόσιες πολιτικές κατά κανόνα σχεδιάζονται χωρίς προηγούμενη συστηματική έρευνα και αξιολόγηση της κατάστασης και των προβλημάτων του πεδίου δημόσιας δράσης που καλύπτουν, η διατύπωσή τους περιορίζεται στις θεσμικές ρυθμίσεις με τις οποίες εισάγονται, η εφαρμογή τους δεν εξειδικεύεται σε επιχειρησιακό επίπεδο και δεν παρακολουθείται ούτε αξιολογείται συστηματικά». 
· «.....Αποτελεί επιτακτική αναπτυξιακή ανάγκη η άμεση δρομολόγηση και εφαρμογή ολοκληρωμένου προγράμματος παρεμβάσεων για την αντιμετώπιση των αδυναμιών που προαναφέρθηκαν. Οι παρεμβάσεις αυτές θα πρέπει:

· Να ενισχύσουν την ικανότητα της διοίκησης στο επίπεδο της διαμόρφωσης πολιτικής και του προγραμματισμού της δημόσιας δράσης και στο επίπεδο της επιχειρησιακής λειτουργίας.

· Να εστιασθούν κατά προτεραιότητα σε πεδία δημόσιας δράσης στρατηγικής σημασίας για την οικονομική και την κοινωνική ανάπτυξη της χώρας, τα οποία να προσεγγίσουν ως ολοκληρωμένα συστήματα, με κριτήριο το παραγόμενο προϊόν και τους χρήστες των υπηρεσιών της διοίκησης και όχι αποσπασματικά ή με κριτήριο τις επιμέρους λειτουργίες.

· Να εξασφαλίσουν, με μέτρα οριζόντιου χαρακτήρα, βασικές προϋποθέσεις καλύτερης αξιοποίησης του ανθρώπινου δυναμικού της δημόσιας διοίκησης, άρσης των δυσλειτουργιών του ισχύοντος κανονιστικού πλαισίου και προαγωγής του στόχου της ανοικτής και συμμετοχικής διοίκησης.

· Να υποστηρίξουν αποτελεσματικά τον στόχο της ηλεκτρονικής διακυβέρνησης και να εξασφαλίσουν τις θεσμικές και επιχειρησιακές προϋποθέσεις για την πλήρη αξιοποίηση των Τ.Π.Ε., σε ότι αφορά την οργάνωση των υπηρεσιών, το ανθρώπινο δυναμικό, το σχετικό κανονιστικό πλαίσιο κλπ.

· Να εξασφαλίσουν τις πρακτικές προϋποθέσεις επιτυχίας των παρεμβάσεων με την ανάπτυξη της απαραίτητης υποδομής, σε δομές, τεχνογνωσία και ικανότητες αποτελεσματικής εισαγωγής της οργανωτικής αλλαγής στη Δημόσια Διοίκηση». 

Η μόνη σοβαρή αδυναμία της ΕΝΟΤΗΤΑΣ 1 είναι ότι δεν υπάρχει εξειδίκευση της ανάλυσης (SWOT) για την Τοπική Αυτοδιοίκηση, επειδή θεωρεί ότι έχει τα ίδια προβλήματα «λόγω της ενιαίας οργάνωσης του κράτους».

Στην ΕΙΣΑΓΩΓΗ του Ε.Π αναφέρονται οι ακόλουθες βασικές μεθοδολογικές αρχές οργανωτικής αλλαγής τις οποίες υιοθετεί το Ε.Π.: 

· H ολιστική προσέγγιση συνδυασμού παρεμβάσεων στο επίπεδο της πολιτικής και στο επίπεδο της επιχειρησιακής λειτουργίας των υπηρεσιών και των συντελεστών διοικητικής ικανότητας που προαναφέρθηκαν. 
· H δημιουργία μηχανισμών και δομών πολιτικής και τεχνικής υποστήριξης προώθησης και υλοποίησης των αλλαγών στις οποίες στοχεύει το Ε.Π. 
· Η ευρύτερη δυνατή δημοσιότητα και αξιοποίηση της συμβολής όλων των εμπλεκομένων μερών (stakeholders) πέραν της διοίκησης και των εκπροσώπων του προσωπικού (ΑΔΕΔΥ), όπως είναι οι κοινωνικοί εταίροι (π.χ. η ΟΚΕ), ανεξάρτητες αρχές (π.χ. ο Συνήγορος του Πολίτη), Μ.Κ.Ο., οργανώσεις πολιτών, κλπ. 
· Η συστηματική συγκριτική επισκόπηση της διεθνούς εμπειρίας και της θέσης της χώρας σε όλες τις κατηγορίες δράσεων του Ε.Π. και η αξιοποίηση των διδαγμάτων που προσφέρει η ξένη εμπειρία με στόχο την μεταφορά και προσαρμογή καλών πρακτικών στο Ελληνικό περιβάλλον, σε συνδυασμό με την on going αξιολόγηση της εφαρμογής και των αποτελεσμάτων των κατηγοριών δράσεων του Ε.Π. 
· Η προώθηση καινοτόμων, παραδειγματικών δράσεων σε όλο το εύρος των κατηγοριών δράσεων του Ε.Π. και η αξιοποίησή τους σε ευρύτερη κλίμακα με την διαδικασία «πιλοτική εφαρμογή – τελική εφαρμογή – διάδοση – προσαρμογή – μεταφορά». 
Αξιολογώντας τις ΕΝΟΤΗΤΕΣ 2 και 3 του Ε.Π. διαπιστώνουμε ότι υπάρχουν σοβαρές αποκλίσεις του περιεχομένου τους σε σχέση με τις αρχές, διαπιστώσεις και προτάσεις της ΕΙΣΑΓΩΓΗΣ και της ΕΝΟΤΗΤΑΣ 1 του Ε.Π. και συγκεκριμένα: 
· Οι γενικοί και οι ειδικοί στόχοι υπηρετούν «την συγκεντρωτική οργάνωση του κράτους» και κανένας γενικός ή ειδικός στόχος δεν υπηρετεί, κατά τρόπο αυτοτελή και πρωτεύοντα, την αποκέντρωση της Δημόσιας Διοίκησης και την ενίσχυση της Τοπικής Αυτοδιοίκησης (σε αντίθεση με τις διαπιστώσεις της ΕΝΟΤΗΤΑΣ 1). 
· Η περιφερειακή στρατηγική του Προγράμματος (παράγρ. 2.1.5.) εξαντλείται στην γενικόλογη διατύπωση «Σημαντική θα είναι η συμβολή των δράσεων του Προγράμματος που στοχεύουν στην ενίσχυση της διοικητικής ικανότητας των οργανισμών της αυτοδιοίκησης (νομαρχιακής και τοπικής) των νησιωτικών περιοχών της χώρας» και στη διατύπωση «Υποστήριξη δομικών παρεμβάσεων οριζόντιου χαρακτήρα: Ενίσχυση της διοικητικής ικανότητας των δομών διαχείρισης και υλοποίησης του ΕΣΠΑ. Δημιουργία μητροπολιτικών δομών στα μεγάλα αστικά κέντρα. 
 Λειτουργική συνεργασία ή και περαιτέρω συγχωνεύσεις οργανισμών αυτοδιοίκησης». Στις δράσεις που προγραμματίζονται στο πλαίσιο του Ε.Π., καμία δεν αναφέρεται σ’ αυτές τις τρεις «δομικές παρεμβάσεις οριζόντιου χαρακτήρα». 
· Στις ενδεικτικές κατηγορίες δράσεων αναφέρεται το τοπικό επίπεδο και η τοπική αυτοδιοίκηση ως «ο φτωχός συγγενής», που αποτελεί το παρακολούθημα του διοικητικού συστήματος π.χ.: 

· Ενίσχυση του σχεδιασμού, της παρακολούθησης, του συντονισμού και της αξιολόγησης της πολιτικής, σε κεντρικό, περιφερειακό και τοπικό επίπεδο (παράγρ. 3.1.2.). 

· Δράσεις οργανωτικού και επιχειρησιακού ανασχεδιασμού της κεντρικής και περιφερειακής διοίκησης καθώς και της τοπικής αυτοδιοίκησης (παράγρ. 3.1.2.). 
· Η διάρθρωση του Ε.Π. δεν διασφαλίζει «ολοκληρωμένο πρόγραμμα παρεμβάσεων» και «ολιστική προσέγγιση», που είναι προϋποθέσεις (κατά την ΕΙΣΑΓΩΓΗ και την ΕΝΟΤΗΤΑ 1) για την αποτελεσματικότητα του Ε.Π. και συγκεκριμένα: 

· Υπάρχει διάσπαση του Ε.Π. με την υπαγωγή «της ανάπτυξης του ανθρώπινου δυναμικού» και «της ενδυνάμωσης των πολιτικών ισότητας» σε δυο χωριστούς Άξονες Προτεραιότητας (τον ΙΙ και τον ΙΙΙ) σε σχέση με τον Άξονα Προτεραιότητας Ι που αφορά «την αναβάθμιση των δημόσιων πολιτικών» και χωρίς να διασφαλίζεται η συνέργεια των στόχων και των δράσεών τους. 

· Δεν διασφαλίζεται ότι τα έργα – σημαίες και οι λοιπές ενδεικτικές δράσεις που επιλέγονται (παράγρ. 3.2. σελ. 79 κλπ) θα υπηρετούν ταυτόχρονα (α) τους Ειδικούς Στόχους αναβάθμισης της Δημόσιας Διοίκησης (1.1., 1.2., 1.4.), (β) τους Ειδικούς Στόχους που υπηρετούν τους προηγούμενους (1.3., 2.1., 2.2.), (γ) τους Ειδικούς Στόχους που υπηρετούν οριζόντιες πολιτικές (3.1., 3.2.) και (δ) τις τομεακές πολιτικές (Επιχειρηματικότητα, Ενίσχυση ελεγκτικών μηχανισμών, Υγεία και Κοινωνική Αλληλεγγύη, Μεταναστευτική Πολιτική, Δικαιοσύνη, Κοινωνική Ασφάλιση, Αγροτική Πολιτική). 
· Η επιλογή των δεικτών (παράγρ. 3.2. σελ. 80 κλπ), που πιθανόν να ανταποκρίνεται σε τεχνοκρατική απαίτηση των Υπηρεσιών της Ευρωπαϊκής Επιτροπής, οδηγεί σε ακύρωση της σφαιρικότητας των επιδιωκόμενων στρατηγικών στόχων και της αναγκαίας συνέργειας των επιμέρους δράσεων. 
· Τα μόνα συγκεκριμένα έργα της πρωτοβάθμιας Τοπικής Αυτοδιοίκησης είναι :
· Η εξυπηρέτηση των πολιτών από τις υπηρεσίες πολεοδομίας (ΟΤΑ α΄ και β΄ βαθμού) (σελ. 78). 

· Η εφαρμογή από Ο.Τ.Α. του θεσμού του ετήσιου δημόσιου απολογισμού) (σελ. 81). 

ΠΡΟΤΑΣΕΙΣ 
Έχοντας υπόψη ότι το αναπτυξιακό όραμα του Επιχειρησιακού Προγράμματος συνοψίζεται στη "δημιουργία μιας πολιτο-κεντρικής, αποτελεσματικής, ανοιχτής και ευέλικτης διακυβέρνησης", με στόχο την μετάβαση "από την διαχείριση αρμοδιοτήτων και διαδικασιών στην διοίκηση πολιτικών, αποτελεσμάτων και υπηρεσιών" (σελ. 44), προτείνουμε να περιληφθούν στο Επιχειρησιακό Πρόγραμμα (Ε.Π.) «Διοικητική Μεταρρύθμιση» δράσεις για την πρωτοβάθμια Τοπική Αυτοδιοίκηση, οι οποίες συνιστούν ένα «ολοκληρωμένο Πρόγραμμα Εκσυγχρονισμού της Τοπικής Αυτοδιοίκησης»: 

Στον Άξονα Προτεραιότητας Ι: 
Στον Ειδικό Στόχο 1.1. 

1.  Υποστήριξη του σχεδιασμού και της εφαρμογής των δημοτικών πολιτικών, μέσω των τετραετών Δημοτικών Επιχειρησιακών Προγραμμάτων και της εισαγωγής επιτελικών λειτουργιών στους Ο.Τ.Α. (επεξεργασία πολιτικών και προγραμματισμός, οργάνωση της εργασίας, ανάπτυξη και διοίκηση του ανθρώπινου δυναμικού, ανάπτυξη και διαχείριση των Τ.Π.Ε.). 
2.  Συμμετοχή των Ο.Τ.Α στο σχεδιασμό και την εφαρμογή των οριζόντιων πολιτικών που θα επιλεγούν συνολικά για τη Δημόσια Διοίκηση (ισότητα των φύλων, πολιτική προστασία, κοινωνική ενσωμάτωση κ.α.). 
3.  Συμμετοχή των Ο.Τ.Α. στην αξιολόγηση, βελτίωση και συστηματική παρακολούθηση της εφαρμογής, σε περιφερειακό και τοπικό επίπεδο, των δημόσιων πολιτικών κομβικής σημασίας για την κοινωνικοοικονομική ανάπτυξη της χώρας (πολιτικές περιβάλλοντος, χωροταξίας-πολεοδομίας, ελέγχου χρήσεων γης και αναπτυξιακές πολιτικές). 
4.  Υποστήριξη των Ο.Τ.Α. από τους συλλογικούς και τους επιστημονικούς φορείς της Τ.Α. για την ενίσχυση των μηχανισμών εσωτερικού ελέγχου αυτών. 
5.  Υποστήριξη της προσαρμογής των Επιχειρήσεων Ο.Τ.Α. στο νέο κανονιστικό πλαίσιο. 

6.  Υποστήριξη της λειτουργικής συνεργασίας των Ο.Τ.Α. μεταξύ τους και με τα άλλα επίπεδα της Δημόσιας Διοίκησης. 

7.  Πρόγραμμα μετάβασης για τη συγκρότηση ενός ολοκληρωμένου Μητροπολιτικού Συστήματος Διακυβέρνησης των μητροπολιτικών περιοχών Αθήνας και Θεσσαλονίκης.

8.  Υποστήριξη της διαδημοτικής συνεργασίας και της υποστήριξης των μικρών Ο.Τ.Α.

9.  Ενίσχυση της διαχειριστικής και τεχνικής ικανότητας των Ο.Τ.Α. στην παραγωγή έργων και υπηρεσιών, σε συνδυασμό με την εισαγωγή συστήματος πιστοποίησης της επάρκειάς τους για την υλοποίηση των έργων και δράσεων που συγχρηματοδοτούνται από εθνικούς και κοινοτικούς πόρους, και αυτών που χρηματοδοτούνται από αμιγώς εθνικούς πόρους.
10. Υποστήριξη των Ο.Τ.Α. για την εφαρμογή μεθόδων και την καθιέρωση δεικτών για τη διαρκή συγκριτική αξιολόγηση (benchmarking) των δραστηριοτήτων τους.
11. Υποστήριξη των Ο.Τ.Α. για τη βελτίωση του συστήματος διασφάλισης των ιδίων πόρων, την κοστολόγηση των μεταφερομένων αρμοδιοτήτων και την επέκταση και αξιοποίηση του εφαρμοζόμενου διπλογραφικού συστήματος. 

12. Δράσεις προετοιμασίας ανάπτυξης εφαρμογών Ηλεκτρονικής Διακυβέρνησης (οργανωτικός και λειτουργικός ανασχεδιασμός και ανασυγκρότηση, θεσμικές αλλαγές, ενίσχυση του στελεχιακού δυναμικού) για τη διασφάλιση των απαραίτητων κατά περίπτωση προϋποθέσεων επιτυχούς ανάπτυξης και επιχειρησιακής αξιοποίησης των εφαρμογών Ηλεκτρονικής Διακυβέρνησης στους Ο.Τ.Α.
13. Δράσεις αξιολόγησης και αξιοποίησης των έργων Τ.Π.Ε. (Ευρυζωνικά, Ηλεκτρονική Διακυβέρνηση, Γεωγραφικά Συστήματα, Κατάρτιση Ανθρώπινου Δυναμικού) που αναπτύσσονται ήδη στους Ο.Τ.Α. (συγχρηματοδοτούμενα από τα Ε.Π. του Γ΄ Κ.Π.Σ.)
Στον Ειδικό στόχο 1.2. 

14. Εφαρμογή των ρυθμίσεων του Δημοτικού και Κοινοτικού Κώδικα που αφορούν τους θεσμούς διαφάνειας, διαβούλευσης και συμμετοχής, λογοδοσίας (άρθρα 214 έως 218 του Νόμου 3463/2006 κ.α.).
Στον Ειδικό Στόχο 1.3. 

15. Υποστήριξη των Ο.Τ.Α. για τη βελτίωση της άσκησης των κανονιστικών αρμοδιοτήτων τους (άρθρο 79 του Νόμου 3463/2006) (εκπόνηση προτύπων, σύστημα αξιολόγησης κ.α.).

Στον Ειδικό Στόχο 1.4. 

16. Διεύρυνση του θεσμού των Κ.Ε.Π. 

17. Υποστήριξη των Ο.Τ.Α. για τον ανασχεδιασμό των διαδικασιών που αφορούν την εξυπηρέτηση των πολιτών και των επιχειρήσεων. 

Στον Άξονα Προτεραιότητας ΙΙ: 

Στον Ειδικό Στόχο 2.1. 

18. Εκπόνηση προγράμματος βελτίωσης των πολιτικών προσωπικού των Ο.Τ.Α.
Στον Ειδικό Στόχο 2.2. 

19. Πρόγραμμα κατάρτισης των αιρετών της Τοπικής Αυτοδιοίκησης για την εφαρμογή των ανωτέρω δράσεων του Ε.Π. 

20. Πρόγραμμα κατάρτισης των υπαλλήλων των Ο.Τ.Α. για την εφαρμογή των ανωτέρω δράσεων του Ε.Π.
Στον Άξονα Προτεραιότητας ΙΙΙ: 

21. Πρόγραμμα εισαγωγής των πολιτικών ισότητας στις ανωτέρω δράσεις του Ε.Π. 
Στον Άξονα Προτεραιότητας ΙV: 

22. Προγραμματική Σύμβαση του ΥΠΕΣΔΔΑ με την ΚΕΔΚΕ για την εξειδίκευση και την παρακολούθηση της εφαρμογής του ανωτέρω ολοκληρωμένου Προγράμματος Εκσυγχρονισμού της Τοπικής Αυτοδιοίκησης και Δράσεις Τεχνικής Βοήθειας. 

Ενδεικτικά, τα Έργα – Σημαίες που προτείνουμε, τα οποία υπηρετούν και τους τρεις Άξονες Προτεραιότητας του Ε.Π., είναι τα ακόλουθα: 

1ο  Δημιουργία Επιτελικής Μονάδας σε κάθε Δήμο που έχει οικονομική και τεχνική υπηρεσία. 
Η Μονάδα αυτή θα υπάγεται στο Δήμαρχο και θα έχει ως αρμοδιότητες: 

· τον δημοτικό προγραμματισμό (εκπόνηση, παρακολούθηση και αξιολόγηση του επιχειρησιακού προγράμματος), 

· το πρόγραμμα ανάπτυξης του ανθρώπινου δυναμικού του Δήμου, 

· την εισαγωγή των τεχνολογιών πληροφορικής και επικοινωνιών στις υπηρεσίες του Δήμου και την υποστήριξη της εφαρμογής τους, 
· την υποστήριξη των υπηρεσιών του δήμου για την εφαρμογή εθνικών τομεακών πολιτικών (π.χ. προώθηση της επιχειρηματικότητας, ενσωμάτωση των μεταναστών) και οριζόντιων mainstreaming πολιτικών (προώθηση της ισότητας των φύλων, υποστήριξη των ατόμων με αναπηρίες κλπ.), καθώς και για την αξιοποίηση εθνικών και ευρωπαϊκών προγραμμάτων. 

Το Έργο αυτό στην αρχή θα εφαρμοστεί πιλοτικά λίγους αντιπροσωπευτικούς Δήμους και στη συνέχεια σε όσους Δήμους το αποφασίσουν. 
Το Έργο υπηρετεί ταυτόχρονα τους Ειδικούς Στόχους 1.1.1., 2.1., 2.2., 3.1. και 3.2. του Ε.Π. «Διοικητική Μεταρρύθμιση» και τους Στόχους του Ε.Π. «Ψηφιακή Σύγκλιση». 

2ο  Ενίσχυση της διαχειριστικής και της τεχνικής ικανότητας των Δήμων στην παραγωγή έργων και στην παροχή υπηρεσιών, με στόχο και την επιβεβαίωση της διαχειριστικής επάρκειάς τους ενόψει του Ε.Σ.Π.Α. 2007–2013. 
Ως «εργαλεία» του Έργου αυτού θα χρησιμοποιηθούν τα «ειδικά εγχειρίδια» που θα εκπονήσει, για λογαριασμό της ΚΕΔΚΕ, η ΕΕΤΑΑ σε συνεργασία με την ΜΟΔ. 
Το Έργο υπηρετεί ταυτόχρονα τους Ειδικούς Στόχους 1.1.2. και 2.2. του Ε.Π. «Διοικητική Μεταρρύθμιση» και τους Στόχους του Ε.Π. «Ψηφιακή Σύγκλιση» και υποστηρίζει τη συμμετοχή της Τ.Α. στο Ε.Σ.Π.Α. 2007–2013. 
3ο  Εκσυγχρονισμός του συστήματος δημοτικού προϋπολογισμού και δημοσιονομικής διαχείρισης. 
Το Έργο περιλαμβάνει τη βελτίωση του συστήματος διασφάλισης των ιδίων πόρων και αποτελεσματικής διαχείρισης των επιχορηγήσεων. Επίσης, περιλαμβάνει την αξιοποίηση του εφαρμοζόμενου διπλογραφικού συστήματος, με στόχο την υποστήριξη των επιτελικών λειτουργιών της Επιτελικής Μονάδας του Δήμου. 
Το Έργο αυτό στην αρχή θα εφαρμοστεί πιλοτικά σε λίγους αντιπροσωπευτικούς Δήμους και στη συνέχεια σε όσους Δήμους το αποφασίσουν. 

Το Έργο υπηρετεί ταυτόχρονα τους Ειδικούς Στόχους 1.1.2., 1.2.1. και 2.2. του Ε.Π. «Διοικητική Μεταρρύθμιση» και τους Στόχους του Ε.Π. «Ψηφιακή Σύγκλιση».
4ο  Αναβάθμιση της δημοτικής διοίκησης (μάνατζμεντ). 

Το Έργο περιλαμβάνει τη βελτίωση των λειτουργιών διοίκησης των Δήμων (πρότυπα, εγχειρίδια, κατάρτιση στελεχών κλπ.) και την αναβάθμιση του θεσμού των γενικών διευθυντών των Δήμων (με τη δημιουργία ειδικού «διαδημοτικού κλάδου», την απόσπαση ή την πρόσληψή τους με τη διαδικασία που επιλέγεται το ειδικό επιστημονικό προσωπικό, τη συνεχή κατάρτιση και συμβουλευτική υποστήριξή τους κλπ.). 

Το Έργο υπηρετεί τους Ειδικούς Στόχους 1.1.2. και 2.2. του Ε.Π. «Διοικητική Μεταρρύθμιση». 
5ο  Υποστήριξη των Ο.Τ.Α. για τη βελτίωση των υπηρεσιών που προσφέρουν και γενικότερα της επικοινωνίας τους με τους πολίτες και τις επιχειρήσεις. 

Το Έργο περιλαμβάνει τα ακόλουθα: 

· τη διεύρυνση του θεσμού των Κ.Ε.Π. των Ο.Τ.Α. και τη διασφάλιση της συνεχούς υποστήριξής τους, 
· τη βελτίωση των λειτουργιών και των διαδικασιών που αφορούν την παροχή δημοτικών υπηρεσιών προς τους πολίτες και τις επιχειρήσεις, 

· την εφαρμογή των ρυθμίσεων του Δημοτικού και Κοινοτικού Κώδικα που αφορούν τους θεσμούς διαφάνειας, διαβούλευσης και συμμετοχής, λογοδοσίας (άρθρα 214 έως 218 του Νόμου 3463/2006 κ.α.), 
· την εισαγωγή των οριζόντιων mainstreaming πολιτικών στις ανωτέρω λειτουργίες, 

· πρόγραμμα κατάρτισης του προσωπικού των Ο.Τ.Α. που στελεχώνει τις ανωτέρω λειτουργίες. 

Το Έργο υπηρετεί ταυτόχρονα τους Ειδικούς Στόχους 1.1.2., 1.4., 2.2., 3.1. και 3.2. του Ε.Π. «Διοικητική Μεταρρύθμιση» και τους Στόχους του Ε.Π. «Ψηφιακή Σύγκλιση». 
6ο  Εκπόνηση προγράμματος βελτίωσης των πολιτικών προσωπικού των Ο.Τ.Α. 
Το Έργο περιλαμβάνει τα ακόλουθα: 

· την ολοκλήρωση των βάσεων δεδομένων των εργαζομένων στους Ο.Τ.Α. και τη δημιουργία συστήματος συνεχούς υποστήριξής τους, 
· την εκπόνηση πρότασης για τις θεσμικές και λειτουργικές αλλαγές της πολιτικής προσωπικού των Ο.Τ.Α. και την παρακολούθηση της εφαρμογής τους, 

· την αναβάθμιση ή ενίσχυση ή αναδιοργάνωση των οργανικών μονάδων ή των λειτουργιών διαχείρισης του ανθρώπινου δυναμικού των Δήμων. 

Το Έργο αυτό στην αρχή θα εφαρμοστεί πιλοτικά σε λίγους αντιπροσωπευτικούς Δήμους και στη συνέχεια σε όσους Δήμους το αποφασίσουν. 

Το Έργο υπηρετεί ταυτόχρονα τους Ειδικούς Στόχους 1.1.2., 2.1., 2.2., 3.1. και 3.2. του Ε.Π. «Διοικητική Μεταρρύθμιση» και τους Στόχους του Ε.Π. «Ψηφιακή Σύγκλιση».
7ο  Εφαρμογές των πολιτικών ισότητας στους Ο.Τ.Α. 

Το Έργο περιλαμβάνει ενδεικτικά: 

· την οργάνωση υπηρεσιακών μονάδων σε Ο.Τ.Α. για την ενσωμάτωση, παρακολούθηση και αξιολόγηση των πολιτικών ισότητας σε όλο το εύρος της δημοτικής δράσης, 

· τη διεύρυνση του πεδίου δράσης των Κ.Ε.Π. με λειτουργίες πληροφόρησης σε θέματα ισότητας και παραπομπής – δικτύωσης σε εξειδικευμένες δομές συμβουλευτικής υποστήριξης. 

8ο  Ενίσχυση της ικανότητας πολιτικής προστασίας των Ο.Τ.Α. για την αντιμετώπιση κρίσεων 

Το Έργο αυτό αποτελεί την εξειδίκευση σε τοπικό επίπεδο των έργων του Επιχειρησιακού Προγράμματος που θα αφορούν τις εθνικές πολιτικές πολιτικής προστασίας. 
Για τα προτεινόμενα Έργα εκτιμούμε ότι θα ήταν λάθος να προτείνουμε προς την Ε.Ε. δείκτες οι οποίοι να μετρούν τον αριθμό των δράσεων, των δομών, των λειτουργιών, των καταρτισθέντων υπαλλήλων (που θα μπορούσαν να χρησιμοποιηθούν μόνον ως εσωτερικοί δείκτες του Ε.Π.). Αντίθετα, εκτιμούμε ότι θα πρέπει να προτείνουμε δείκτες που να μετρούν την υλοποίηση των στρατηγικών στόχων και την ικανοποίηση των stakeholders: εξυπηρετουμένων δημοτών και επιχειρήσεων, εργαζομένων στους Ο.Τ.Α., κοινωνικών φορέων και της κοινωνίας των πολιτών. 
� Βλέπε επιστολή Προέδρου ΚΕΔΚΕ προς Υπουργό ΕΣΔΔΑ με αριθμό 2021/15.05.2006. 


�  Αντί «Δημιουργία μητροπολιτικών δομών στα αστικά κέντρα» να γραφτεί «Οργάνωση μητροπολιτικών λειτουργιών στα μεγάλα αστικά κέντρα». 


� Οι προτεινόμενες δράσεις περιλαμβάνονται ήδη στο με αριθμό 19/15.01.2007 έγγραφο του Προέδρου της ΚΕΔΚΕ προς τον Υπουργό Εσωτερικών, Δημόσιας Διοίκησης και Αποκέντρωσης. 


� Οι δράσεις που προτείνονται στον Ειδικό Στόχο 1.1. μπορούν να συμπτυχθούν σε λιγότερες και πιο ολοκληρωμένες. 


�  Όπως η επιτελική μονάδα που δημιουργήθηκε παρά τω Δημάρχω, με πρωτοβουλία του Δημάρχου Αθηναίων. 

